ŉ Man van Bapsfontein in Gauteng wag op die uitslae van neurologiese toetse om te bepaal of hy weer die gevoel in sy bene gaan terugkry, nadat hy op ŉ kleinhoewe daar aangeval is.

Peet van Wyk (46), ŉ kitaaronderwyser, het Maandagaand laat op die stoep van sy huis gesit, toe twee mans hom oorrompel het.

Van Wyk se broer, Albertus, het gesê een van die mans was met ŉ vuurwapen gewapen en die ander een met ŉ graaf.

Peet het gevra wat hulle soek, maar is beveel om stil te bly. Sy ouers, Abrie en Ria, woon in hul eie huis op die hoewe en Peet het begin skree om hulle aandag te probeer trek.

Volgens Albertus het een van die mans sy broer met ŉ graaf teen die kop geslaan, vermoedelik in ŉ poging om hom stil te hou, waarna die man se makker Peet in die bors geskiet het.

“Hy het geval en gevoel sy bene word lam,” het Albertus gesê.

Die rowers is in die huis in, waar hulle ŉ ou skootrekenaar gegryp en gevlug het. Volgens Albertus is sy broer al twee keer vantevore besteel en was daar nie items van groot waarde in sy huis nie.

ŉ Inwoner van ŉ aangrensende hoewe het die skoot gehoor en Peet se ouers gaan roep. Hulle het op hom afgekom waar hy voor die huis om hulp gelê en roep het.

Albertus het gesê verskeie bure het opgedaag om te kom help. Daar is druk op Peet se wond gesit om die bloeding te keer terwyl hulle sowat ŉ uur lank op ŉ ambulans gewag het. “Hy het in ŉ stadium gesê hy kry nie meer asem nie en hulle het vir omtrent ŉ uur lank asem in sy mond geblaas.

“My ma het haar eie kind aan die lewe gehou vir ŉ uur en ŉ half. In die ambulans kon hulle in ŉ stadium nie ŉ bloeddruk kry nie … Maar sy is ŉ sterk vrou.”

Hy het gesê sy ouers is erg geskok oor die voorval.

Peet is aanvanklik na die Pretoria-Oos-hospitaal geneem waar hy gestabiliseer is en is daarna na die Steve Biko- Akademiese Hospitaal oorgeplaas. Hy is tans in ŉ bestendige toestand.

Volgens Albertus wag hulle nou op ŉ verslag van ŉ neuroloog om ŉ beter aanduiding te kry oor of die koeël verwyder sal kan word.

“Die koeël het teen sy ruggraat vasgeslaan en hy kan nog steeds nie sy onderlyf voel of beweeg nie,” het Albertus gesê.

Die aanvallers is steeds soek.